CELEX: 32017R2361
Language: el
Date: 2017-09-14 00:00:00
Title: Κατ' εξουσιοδότηση κανονισμός (ΕΕ) 2017/2361 της Επιτροπής, της 14ης Σεπτεμβρίου 2017, σχετικά με το οριστικό σύστημα των εισφορών για την κάλυψη των διοικητικών δαπανών του Ενιαίου Συμβουλίου Εξυγίανσης

19.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 337/6
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/2361 ΤΗΣ ΕΠΙΤΡΟΠΉΣ
   της 14ης Σεπτεμβρίου 2017
   σχετικά με το οριστικό σύστημα των εισφορών για την κάλυψη των διοικητικών δαπανών του Ενιαίου Συμβουλίου Εξυγίανσης
   Η ΕΥΡΩΠΑΪΚΉ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (1), και ιδίως το άρθρο 65 παράγραφος 5,
   Εκτιμώντας τα ακόλουθα:
   
               (1)
            
            
               Το προσωρινό σύστημα προκαταβολών έναντι των εισφορών για τις διοικητικές δαπάνες του Συμβουλίου Εξυγίανσης που προβλέπονται στον κατ' εξουσιοδότηση κανονισμό (ΕΕ) αριθ. 1310/2014 της Επιτροπής (2) βασίστηκε σε μια απλουστευμένη μεθοδολογία και κάλυπτε μόνον ένα περιορισμένο υποσύνολο οντοτήτων, συγκεκριμένα τις οντότητες που θεωρούνται σημαντικές από την Ευρωπαϊκή Κεντρική Τράπεζα (ΕΚΤ) («σημαντικές οντότητες»). Το εν λόγω προσωρινό σύστημα χρησιμοποιήθηκε προκειμένου να διασφαλιστεί επαρκής χρηματοδότηση για τη δημιουργία του Συμβουλίου Εξυγίανσης και, παράλληλα, ελαχιστοποίηση του διοικητικού φόρτου του, καθώς την εποχή εκείνη είχε περιορισμένη δομή και λειτουργική ικανότητα. Το προσωρινό σύστημα θα εφαρμοζόταν έως ότου η Επιτροπή θεσπίσει οριστικό σύστημα για τον προσδιορισμό και την είσπραξη των εισφορών για τις διοικητικές δαπάνες.
            
         
               (2)
            
            
               Δεδομένου ότι το Συμβούλιο Εξυγίανσης έχει αποκτήσει μια πιο σταθερή δομή και λειτουργική ικανότητα, είναι τώρα σκόπιμο να καθοριστεί το οριστικό σύστημα των ετήσιων εισφορών για τις διοικητικές δαπάνες του Συμβουλίου Εξυγίανσης. Το οριστικό σύστημα αναμένεται να αντικαταστήσει το προσωρινό σύστημα που καθορίζεται στον κατ' εξουσιοδότηση κανονισμό (ΕΕ) αριθ. 1310/2014.
            
         
               (3)
            
            
               Ένα τέτοιο σύστημα θα πρέπει να προβλέπει τον προσδιορισμό και τη συλλογή των εισφορών όχι μόνο για τις σημαντικές οντότητες, αλλά για όλες τις οντότητες που υπόκεινται στον Ενιαίο Μηχανισμό Εξυγίανσης. Οι εισφορές θα πρέπει να υπολογίζονται στο υψηλότερο επίπεδο ενοποίησης των εν λόγω οντοτήτων στα συμμετέχοντα κράτη μέλη, δεδομένου ότι όλες οι θυγατρικές ενός ομίλου εντός της περιμέτρου ενοποίησης εμπίπτουν στο πεδίο εφαρμογής των εξουσιών λήψης αποφάσεων του Συμβουλίου Εξυγίανσης, κατά την έγκριση σχεδίων εξυγίανσης ομίλου, τη διενέργεια της εκτίμησης της δυνατότητας εξυγίανσης ομίλων και την υιοθέτηση αποφάσεων εξυγίανσης για ομίλους. Η άσκηση των εν λόγω καθηκόντων συνεπάγεται δαπάνες για το Συμβούλιο Εξυγίανσης, για τη συλλογή και την ανάλυση πληροφοριών και δεδομένων που σχετίζονται με κάθε θυγατρική που περιλαμβάνεται στην περίμετρο ενοποίησης. Δεδομένου ότι πρόκειται για δαπάνες που συνδέονται με τις υπηρεσίες που παρέχει το Συμβούλιο Εξυγίανσης στις οντότητες που υπόκεινται στον Ενιαίο Μηχανισμό Εξυγίανσης, θα πρέπει να καλύπτονται οικονομικά από αυτές τις οντότητες και, επομένως, οι διοικητικές εισφορές θα πρέπει να υπολογίζονται με βάση τους ενοποιημένους λογαριασμούς τους στο υψηλότερο επίπεδο ενοποίησης στα συμμετέχοντα κράτη μέλη, και να υπολογίζεται μόνο μία εισφορά ανά όμιλο.
            
         
               (4)
            
            
               Σύμφωνα με το άρθρο 65 παράγραφος 3 του κανονισμού (ΕΕ) αριθ. 806/2014, το Συμβούλιο Εξυγίανσης προσδιορίζει και εισπράττει εισφορές, καθώς και μεριμνά για την πλήρη και έγκαιρη πληρωμή τους. Για να μπορεί το Συμβούλιο Εξυγίανσης να ανταποκρίνεται στις εν λόγω απαιτήσεις, θα πρέπει να διασφαλιστεί ένα αποτελεσματικό σύστημα για τη συγκέντρωση των διοικητικών εισφορών από τα ιδρύματα και τις οντότητες που αναφέρονται στο άρθρο 2 του κανονισμού (ΕΕ) αριθ. 806/2014. Τα εν λόγω ιδρύματα και οντότητες υπόκεινται ήδη σε πολλές υποχρεώσεις υποβολής εκθέσεων που προβλέπονται στη νομοθεσία της ΕΕ. Πιο συγκεκριμένα, σύμφωνα με τον κανονισμό (ΕΕ) αριθ. 1163/2014 της Ευρωπαϊκής Κεντρικής Τράπεζας (3), η ΕΚΤ συλλέγει στοιχεία σχετικά με το σύνολο του ενεργητικού και του συνολικού ανοίγματος σε κίνδυνο, για τους σκοπούς του υπολογισμού των εποπτικών τελών. Τα δεδομένα που συλλέγονται σύμφωνα με τον κανονισμό (ΕΕ) αριθ. 1163/2014 μπορούν να χρησιμοποιούνται εύλογα για τον υπολογισμό των εισφορών στο Συμβούλιο Εξυγίανσης. Σύμφωνα με το άρθρο 30 παράγραφος 2 του κανονισμού (ΕΕ) αριθ. 806/2014, το Συμβούλιο Εξυγίανσης όσο και η ΕΚΤ οφείλουν να συνεργάζονται στενά κατά την άσκηση των αντίστοιχων αρμοδιοτήτων τους σύμφωνα με τον εν λόγω κανονισμό και, ιδίως, να ανταλλάσσουν μεταξύ τους όλες τις πληροφορίες που είναι αναγκαίες για την άσκηση των καθηκόντων τους. Είναι πιο αποτελεσματικό να ζητείται από την ΕΚΤ να διαβιβάζει τα στοιχεία που έλαβε και επαλήθευσε κατά την άσκηση των καθηκόντων και των εξουσιών που της ανατίθενται από τον κανονισμό (ΕΕ) αριθ. 1024/2013 του Συμβουλίου (4) στο Συμβούλιο Εξυγίανσης, παρά να επικαλύπτεται ο φόρτος εργασίας των θεσμικών οργάνων και των ενδιαφερόμενων οντοτήτων. Η ανταλλαγή δεδομένων μεταξύ της ΕΚΤ και του Συμβουλίου Εξυγίανσης θα επιτρέπει επίσης την αποφυγή αλληλεπικαλύψεων στη διαδικασία επαλήθευσης των δεδομένων από το Συμβούλιο Εξυγίανσης, και βασίζεται στην υποχρέωση του Συμβουλίου Εξυγίανσης και της ΕΚΤ να συνεργάζονται στενά κατά την άσκηση των αντίστοιχων αρμοδιοτήτων τους σύμφωνα με τον κανονισμό (ΕΕ) αριθ. 806/2014. Τυχόν αλληλεπικαλύψεις των διαδικασιών υποβολής δεδομένων και επαλήθευσης θα απαιτούσαν αναπόφευκτα περισσότερο χρόνο για τον υπολογισμό και τη συλλογή των εισφορών και θα οδηγούσαν σε λιγότερο αποτελεσματικό σύστημα. Εξ αυτού συνάγεται ότι, στο πλαίσιο της υποχρέωσης συνεργασίας, η ΕΚΤ θα πρέπει να απαιτείται να διαβιβάζει στο Συμβούλιο Εξυγίανσης τα δεδομένα που λαμβάνει από τα σχετικά ιδρύματα και οντότητες, για τον σκοπό του υπολογισμού των εισφορών προς το Συμβούλιο Εξυγίανσης. Το Συμβούλιο Εξυγίανσης θα πρέπει να βασίζεται όσο το δυνατόν περισσότερο στα δεδομένα που συλλέγονται από την ΕΚΤ. Το Συμβούλιο Εξυγίανσης θα πρέπει να έχει πρόσβαση στα εν λόγω δεδομένα στον βαθμό που είναι αναγκαίος για την εκπλήρωση των καθηκόντων του βάσει του παρόντος κανονισμού.
            
         
               (5)
            
            
               Η κατανομή των εισφορών θα πρέπει να αντανακλά τη διαφορά του φόρτου εργασίας και των συναφών δαπανών για τις οντότητες που τελούν υπό την άμεση ευθύνη του Συμβουλίου Εξυγίανσης, σε αντίθεση με αυτές που εμπίπτουν στην αρμοδιότητα των εθνικών αρχών εξυγίανσης. Συνεπώς, ο παρών κανονισμός θα πρέπει να καθορίζει τον τρόπο με τον οποίο θα πρέπει να κατανέμονται οι εισφορές μεταξύ των δύο αυτών ομάδων. Εντός αυτών των δύο ομάδων, το οριστικό σύστημα που καθιερώνεται με τον παρόντα κανονισμό θα πρέπει να απαιτεί από τις οντότητες να συνεισφέρουν ανάλογα με τους πόρους που απαιτούνται για το Συμβούλιο Εξυγίανσης, όπως αυτό προσεγγίζεται με παρατηρήσιμα δεδομένα.
            
         
               (6)
            
            
               Προκειμένου να παρέχεται ασφάλεια δικαίου, τόσο στο Συμβούλιο Εξυγίανσης όσο και στις οντότητες που εμπλέκονται, σχετικά με τον τρόπο με τον οποίο πρέπει να προσαρμόζονται οι επιμέρους ετήσιες εισφορές, όταν πρόκειται για σφάλμα κατά τον υπολογισμό ή για αλλαγές στα υποκείμενα δεδομένα, ο παρών κανονισμός θα πρέπει να καθορίζει συγκεκριμένους κανόνες προς τον σκοπό αυτό. Όταν το Συμβούλιο Εξυγίανσης υποπίπτει σε σφάλμα κατά τον υπολογισμό της ετήσιας εισφοράς, θα πρέπει να υποχρεούται να διορθώσει το σφάλμα αυτό. Η εν λόγω απαίτηση θα πρέπει να ισχύει όσον αφορά τα σφάλματα που προκύπτουν επειδή το Συμβούλιο Εξυγίανσης εφαρμόζει λανθασμένα τη μεθοδολογία για τον υπολογισμό των επιμέρους ετήσιων εισφορών. Σε αυτές τις περιπτώσεις θα πρέπει να τροποποιούνται όλες οι εισφορές. Αντιθέτως, σε περιπτώσεις όπου τα εισερχόμενα δεδομένα που χρησιμοποιούνται για τον υπολογισμό των επιμέρους ετήσιων εισφορών δεν είναι ορθά ή υπόκεινται σε αλλαγή μετά τον υπολογισμό, δεν θα πρέπει να θεωρούνται ως σφάλματα στον υπολογισμό και, κατά συνέπεια, θα πρέπει να αντιμετωπίζονται διαφορετικά. Στις περιπτώσεις αυτές, θα πρέπει να τροποποιούνται μόνον οι εισφορές των οντοτήτων των οποίων τα δεδομένα δεν ήταν ορθά ή άλλαξαν.
            
         
               (7)
            
            
               Σύμφωνα με το άρθρο 3 του κανονισμού αριθ. 1 του Συμβουλίου (5), η ειδοποίηση για την εισφορά, καθώς και οποιαδήποτε άλλη ενημέρωση από το Συμβούλιο Εξυγίανσης, θα πρέπει να είναι στη γλώσσα του κράτους μέλους στο οποίο είναι εγκατεστημένο το ίδρυμα-αποδέκτης.
            
         
               (8)
            
            
               Οι καταβολές των ετήσιων εισφορών θα πρέπει να είναι εκτελεστές, ενώ θα πρέπει να επιβάλλονται τόκοι υπερημερίας στην περίπτωση μερικής καταβολής, μη καταβολής ή μη συμμόρφωσης με τους όρους πληρωμής που καθορίζονται στην ειδοποίηση καταβολής της εισφοράς, προκειμένου να διασφαλίζεται η πλήρης και έγκαιρη πληρωμή των εισφορών.
            
         
               (9)
            
            
               Οι εισφορές των σημαντικών οντοτήτων που καλύπτονται από το προσωρινό σύστημα θα πρέπει να επανεξεταστούν, ώστε να ληφθούν υπόψη τα ποσά που έχουν καταβάλει βάσει του εν λόγω προσωρινού συστήματος. Κάθε διαφορά μεταξύ των ποσών που έχουν καταβληθεί βάσει του προσωρινού συστήματος και των εισφορών που υπολογίζονται σύμφωνα με το οριστικό σύστημα θα πρέπει να τακτοποιείται κατά τον υπολογισμό των εισφορών για τις διοικητικές δαπάνες του Συμβουλίου Εξυγίανσης για το έτος που έπεται της λήξης της μεταβατικής περιόδου.
            
         
               (10)
            
            
               Δεδομένου ότι ο παρών κανονισμός θεσπίζει το οριστικό σύστημα των εισφορών για τις διοικητικές δαπάνες του Συμβουλίου Εξυγίανσης, ο κανονισμός σχετικά με το προσωρινό σύστημ α δεν είναι πλέον αναγκαίος και θα πρέπει να καταργηθεί,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός θεσπίζει κανόνες που καθορίζουν:
   
               1)
            
            
               το οριστικό σύστημα για τον υπολογισμό των εισφορών για την κάλυψη των διοικητικών δαπανών του Ενιαίου Συμβουλίου Εξυγίανσης (εφεξής «το Συμβούλιο Εξυγίανσης») που οφείλονται από τις οντότητες που αναφέρονται στο άρθρο 2 του κανονισμού (ΕΕ) αριθ. 806/2014·
            
         
               2)
            
            
               τον τρόπο με τον οποίο πρέπει να καταβάλλονται οι εισφορές·
            
         
               3)
            
            
               τους κανόνες καταχώρισης, λογιστικής, υποβολής εκθέσεων και λοιπούς κανόνες που είναι αναγκαίοι για να διασφαλίζεται ότι οι εισφορές καταβάλλονται πλήρως και εγκαίρως·
            
         
               4)
            
            
               τη μεθοδολογία για τον εκ νέου υπολογισμό και την προσαρμογή των οφειλόμενων εισφορών για τη μεταβατική περίοδο.
            
         Άρθρο 2
   Ορισμοί
   Για τους σκοπούς του παρόντος κανονισμού, ισχύουν οι ορισμοί που περιλαμβάνονται στον κανονισμό (ΕΕ) αριθ. 1163/2014. Ισχύουν επίσης οι ακόλουθοι ορισμοί:
   1)   «διοικητικές δαπάνες του Συμβουλίου Εξυγίανσης»: οι δαπάνες του μέρους I του προϋπολογισμού του Συμβουλίου Εξυγίανσης, όπως αναφέρονται στο άρθρο 59 παράγραφος 2 του κανονισμού (ΕΕ) αριθ. 806/2014·
   2)   «ετήσια εισφορά»: η εισφορά που πρέπει να εισπράξει το Συμβούλιο Εξυγίανσης για ένα δεδομένο οικονομικό έτος, σύμφωνα με τον παρόντα κανονισμό, για την κάλυψη των διοικητικών δαπανών του·
   3)   «οφειλέτης»: ο οφειλέτης εποπτικού τέλους που καθορίζεται σύμφωνα με το άρθρο 4 του κανονισμού (ΕΕ) αριθ. 1163/2014, για τους σκοπούς της είσπραξης του εποπτικού τέλους, και που εμπίπτει στο πεδίο εφαρμογής του άρθρου 2 του κανονισμού (ΕΕ) αριθ. 806/2014·
   4)   «μεταβατική περίοδος»: η περίοδος που αρχίζει στις 19 Αυγούστου 2014 και λήγει στις 31 Δεκεμβρίου 2017.
   Άρθρο 3
   Προσδιορισμός του συνολικού ποσού των ετήσιων εισφορών που πρέπει να καταβληθούν
   Το συνολικό ποσό των ετήσιων εισφορών που πρέπει να καταβληθούν για ένα δεδομένο οικονομικό έτος υπολογίζεται με βάση το μέρος I του προϋπολογισμού που εγκρίθηκε από το Συμβούλιο Εξυγίανσης για το εν λόγω οικονομικό έτος, σύμφωνα με το άρθρο 61 του κανονισμού (ΕΕ) αριθ. 806/2014, προσαρμοσμένο σύμφωνα με τον προϋπολογισμό του τελευταίου οικονομικού έτους για το οποίο έχουν δημοσιευθεί οι οριστικοί λογαριασμοί, σύμφωνα με το άρθρο 63 παράγραφος 7 του εν λόγω κανονισμού.
   Το Συμβούλιο Εξυγίανσης καθορίζει το συνολικό ποσό των ετήσιων εισφορών, ούτως ώστε το μέρος I του προϋπολογισμού του Συμβουλίου Εξυγίανσης να είναι ισοσκελισμένο.
   Άρθρο 4
   Κατανομή του συνολικού ποσού των ετήσιων εισφορών
   1.   Σύμφωνα με το άρθρο 3, το συνολικό ποσό που πρέπει να καταβληθεί κατανέμεται ως εξής:
   
               α)
            
            
               95 % στις ακόλουθες οντότητες και ομίλους:
               
                           i)
                        
                        
                           οντότητες και ομίλους που αναφέρονται στο άρθρο 7 παράγραφος 2 του κανονισμού (ΕΕ) αριθ. 806/2014·
                        
                     
                           ii)
                        
                        
                           οντότητες και ομίλους για τις οποίες το Συμβούλιο Εξυγίανσης έχει αποφασίσει να ασκήσει αρμοδιότητες βάσει του κανονισμού (ΕΕ) αριθ. 806/2014, σύμφωνα με το άρθρο 7 παράγραφος 4 στοιχείο β) του εν λόγω κανονισμού·
                        
                     
                           iii)
                        
                        
                           οντότητες και ομίλους για τους οποίους τα συμμετέχοντα κράτη μέλη έχουν αποφασίσει, σύμφωνα με το άρθρο 7 παράγραφος 5 του κανονισμού (ΕΕ) αριθ. 806/2014, ότι το Συμβούλιο Εξυγίανσης ασκεί τις εξουσίες και τις αρμοδιότητες που του ανατίθενται με τον εν λόγω κανονισμό·
                        
                     
         
               β)
            
            
               5 % στις οντότητες και τους ομίλους που αναφέρονται στο άρθρο 7 παράγραφος 3 του κανονισμού (ΕΕ) αριθ. 806/2014.
            
         2.   Με την επιφύλαξη του άρθρου 7, το Συμβούλιο Εξυγίανσης εντάσσει κάθε οντότητα και όμιλο σε μία από τις δύο κατηγορίες που ορίζονται στην παράγραφο 1, με βάση τα στοιχεία που παρέχει η ΕΚΤ στο Συμβούλιο Εξυγίανσης, σύμφωνα με το άρθρο 6 παράγραφος 1 ή το άρθρο 11, ανάλογα με την περίπτωση.
   3.   Όταν μια οντότητα εμπίπτει στο πεδίο εφαρμογής της παραγράφου 1 στοιχείο α), όλες οι οντότητες που αποτελούν μέρος του ίδιου ομίλου κατατάσσονται στην ίδια κατηγορία.
   4.   Το Συμβούλιο Εξυγίανσης υποβάλλει ετήσια έκθεση στην Επιτροπή σχετικά με την καταλληλότητα της κατανομής που ορίζεται στην παράγραφο 1, υπό το πρίσμα της μεταβαλλόμενης σύνθεσης των δύο κατηγοριών οντοτήτων και ομίλων.
   Άρθρο 5
   Υπολογισμός των επιμέρους ετήσιων εισφορών
   1.   Το Συμβούλιο Εξυγίανσης υπολογίζει την επιμέρους οφειλόμενη ετήσια εισφορά για κάθε οικονομικό έτος με βάση τα δεδομένα που λαμβάνονται σύμφωνα με το άρθρο 6, και το συνολικό ποσό των ετήσιων εισφορών, που προσδιορίζεται σύμφωνα με το άρθρο 3.
   2.   Για τον υπολογισμό των επιμέρους ετήσιων εισφορών, το Συμβούλιο Εξυγίανσης εφαρμόζει τις διατάξεις που προβλέπονται στο άρθρο 10 παράγραφοι 1, 2 και 3 και στο άρθρο 10 παράγραφος 6 στοιχεία α), β) και γ) του κανονισμού (ΕΕ) αριθ. 1163/2014.
   3.   Για τους σκοπούς της εφαρμογής των διατάξεων που αναφέρονται στην παράγραφο 2, ισχύουν οι ακόλουθοι ορισμοί:
   α)   «ετήσιο εποπτικό τέλος»: επιμέρους ετήσια εισφορά·
   β)   «σημαντική εποπτευόμενη οντότητα» ή «σημαντικός εποπτευόμενος όμιλος»: μια οντότητα ή ένας όμιλος, που αναφέρεται στο άρθρο 4 παράγραφος 1 στοιχείο α)·
   γ)   «λιγότερο σημαντική εποπτευόμενη οντότητα» ή «λιγότερο σημαντικός εποπτευόμενος όμιλος»: μια οντότητα ή ένας όμιλος που αναφέρεται στο άρθρο 4 παράγραφος 1 στοιχείο β)·
   δ)   «εποπτευόμενη οντότητα» ή «εποπτευόμενος όμιλος»: οποιαδήποτε οντότητα ή όμιλος·
   ε)   «οφειλέτης τέλους»: ο οφειλέτης εισφοράς.
   4.   Η ετήσια εισφορά που οφείλεται από τις οντότητες που αναφέρονται στο άρθρο 2 του κανονισμού (ΕΕ) αριθ. 806/2014 και είναι μέλη του ίδιου ομίλου υπολογίζεται ως μία εισφορά.
   5.   Όταν το Συμβούλιο Εξυγίανσης προβαίνει σε εσφαλμένο υπολογισμό της επιμέρους ετήσιας εισφοράς, διορθώνει το σφάλμα υπολογίζοντας εκ νέου την επιμέρους ετήσια εισφορά κάθε επηρεαζόμενης οντότητας. Το Συμβούλιο Εξυγίανσης είναι υπεύθυνο για τη διευθέτηση οποιασδήποτε διαφοράς μεταξύ της επιμέρους ετήσιας εισφοράς που καταβλήθηκε και του εκ νέου υπολογισθέντος ποσού, αυξάνοντας ή μειώνοντας την επιμέρους ετήσια εισφορά που υπολογίστηκε, κατά το οικονομικό έτος που έπεται του νέου υπολογισμού.
   Ωστόσο, δεν πραγματοποιείται νέος υπολογισμός στην περίπτωση που το Συμβούλιο Εξυγίανσης αντιληφθεί ένα σφάλμα μετά την πάροδο πλέον των πέντε ετών από το τέλος του οικονομικού έτους κατά το οποίο προέκυψε το σφάλμα.
   Άρθρο 6
   Αναγκαία δεδομένα για τον υπολογισμό των επιμέρους ετήσιων εισφορών
   1.   Κάθε έτος εντός 5 εργάσιμων ημερών από την έκδοση ειδοποίησης καταβολής των τελών, σύμφωνα με το άρθρο 12 παράγραφος 1 του κανονισμού (ΕΕ) αριθ. 1163/2014, και εν πάση περιπτώσει το αργότερο έως τις 31 Δεκεμβρίου του έτους για το οποίο εκδίδονται οι ειδοποιήσεις καταβολής των τελών, η ΕΚΤ παρέχει στο Συμβούλιο Εξυγίανσης δεδομένα για κάθε οφειλέτη εισφοράς, όπως αυτά συγκεντρώθηκαν από την ΕΚΤ κατά το εν λόγω έτος και που έχουν χρησιμοποιηθεί για τον προσδιορισμό των εποπτικών τελών, σύμφωνα με τον κανονισμό (ΕΕ) αριθ. 1163/2014.
   2.   Τα δεδομένα περιλαμβάνουν τουλάχιστον τα ακόλουθα στοιχεία:
   
               α)
            
            
               τα στοιχεία ταυτοποίησης και τα στοιχεία επικοινωνίας κάθε οφειλέτη εισφοράς, όπως προσδιορίζεται σύμφωνα με το άρθρο 4 του κανονισμού (ΕΕ) αριθ. 1163/2014 για τον σκοπό των εποπτικών τελών·
            
         
               β)
            
            
               τους συντελεστές υπολογισμού τέλους που προσδιορίζονται σύμφωνα με το άρθρο 10 του κανονισμού (ΕΕ) αριθ. 1163/2014·
            
         
               γ)
            
            
               το αν ένας οφειλέτης εισφοράς κρίνεται ως σημαντικός, σύμφωνα με το άρθρο 6 παράγραφος 4 του κανονισμού (ΕΕ) αριθ. 1024/2013, ή αν πρόκειται για οντότητα ή όμιλο για τον οποίο η ΕΚΤ έχει αποφασίσει, σύμφωνα με το άρθρο 6 παράγραφος 5 στοιχείο β) του κανονισμού (ΕΕ) αριθ. 1024/2013, να ασκεί άμεσα όλες τις σχετικές εξουσίες·
            
         
               δ)
            
            
               όλα τα δεδομένα που έχει προσδιορίσει η ΕΚΤ σε περίπτωση μη υποβολής τους από έναν οφειλέτη εισφοράς, σύμφωνα με το άρθρο 10 παράγραφος 5 του κανονισμού (ΕΕ) αριθ. 1163/2014·
            
         
               ε)
            
            
               την ημερομηνία ισχύος στην οποία βασίζεται ο υπολογισμός των τελών κάθε οφειλέτη εισφοράς, που προσδιορίζει τη διάρκεια για την οποία ο οφειλέτης εισφοράς πρέπει να καταβάλλει εποπτικό τέλος, και κάθε αλλαγή καθεστώτος σύμφωνα με το άρθρο 7 παράγραφος 2 του κανονισμού (ΕΕ) αριθ. 1163/2014, στη δεδομένη περίοδο την οποία καλύπτει το τέλος.
            
         3.   Για τους σκοπούς του στοιχείου α) της παραγράφου 2, τα στοιχεία ταυτοποίησης και τα στοιχεία επικοινωνίας κάθε οφειλέτη εισφοράς περιλαμβάνουν δεδομένα προσωπικού χαρακτήρα, κατά την έννοια του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (6), τα οποία συλλέγονται από την ΕΚΤ για τους σκοπούς της εκτέλεσης των καθηκόντων της, σύμφωνα με τον κανονισμό (ΕΕ) αριθ. 1163/2014, και τα οποία κρίνονται ως απαραίτητα για την εκπλήρωση των καθηκόντων του Συμβουλίου Εξυγίανσης βάσει του παρόντος κανονισμού.
   4.   Σε περίπτωση που, για τους σκοπούς του παρόντος κανονισμού, το Συμβούλιο Εξυγίανσης χρειαστεί να προσδιορίσει το κατά πόσον μια οντότητα είναι μέρος του ομίλου που έχει ορίσει έναν συγκεκριμένο οφειλέτη εισφοράς, η ΕΚΤ, οι εθνικές αρχές εξυγίανσης και οι εθνικές αρμόδιες αρχές συνδράμουν το Συμβούλιο Εξυγίανσης, παρέχοντάς του όλες τις σχετικές πληροφορίες.
   5.   Σε περίπτωση που η ΕΚΤ εκδίδει συμπληρωματικά τιμολόγια ή υπολογίζει εκ νέου το ετήσιο εποπτικό τέλος, σύμφωνα με το άρθρο 7 του κανονισμού (ΕΕ) αριθ. 1163/2014, κοινοποιεί στο Συμβούλιο Εξυγίανσης τα νέα στοιχεία εντός 5 ημερών από την έκδοση ειδοποιήσεων καταβολής τελών.
   6.   Για τον υπολογισμό των επιμέρους ετήσιων εισφορών που πρέπει να συγκεντρωθούν σε ένα δεδομένο οικονομικό έτος, το Συμβούλιο Εξυγίανσης χρησιμοποιεί τα δεδομένα που συλλέγονται από την ΕΚΤ κατά το προηγούμενο οικονομικό έτος, σύμφωνα με τον κανονισμό (ΕΕ) αριθ. 1163/2014, και διαβιβάζονται στο Συμβούλιο Εξυγίανσης σύμφωνα με το παρόν άρθρο ή το άρθρο 11, ανάλογα με την περίπτωση.
   7.   Όταν η ΕΚΤ σε ένα δεδομένο οικονομικό έτος δεν έχει διαβιβάσει στο Συμβούλιο Εξυγίανσης εντός των περιόδων που καθορίζονται στο παρόν άρθρο τα δεδομένα που απαιτούνται για τον υπολογισμό των ετήσιων εισφορών, το Συμβούλιο Εξυγίανσης μπορεί να χρησιμοποιήσει τα πλέον πρόσφατα διαθέσιμα δεδομένα που της παρέχονται από την ΕΚΤ για τους σκοπούς του εν λόγω υπολογισμού.
   8.   Εάν δεν υπάρχουν διαθέσιμα δεδομένα από την ΕΚΤ, η σχετική αρμόδια εθνική αρχή, κατόπιν αιτήματος, διαβιβάζει στο Συμβούλιο Εξυγίανσης τα δεδομένα που έχει στη διάθεσή της.
   9.   Εάν δεν υπάρχουν διαθέσιμα δεδομένα από την εθνική αρμόδια αρχή, ο οφειλέτης εισφοράς παρέχει, κατόπιν αιτήματος, στο Συμβούλιο Εξυγίανσης τα αναγκαία δεδομένα εντός προθεσμίας που ορίζεται από αυτό. Ελλείψει απάντησης από τον οφειλέτη εισφοράς εντός της προθεσμίας που καθορίζεται από το Συμβούλιο Εξυγίανσης, το ίδιο το Συμβούλιο μπορεί να προσδιορίζει τα δεδομένα βάσει εύλογων υποθέσεων.
   10.   Το Συμβούλιο Εξυγίανσης χρησιμοποιεί τα δεδομένα που προσδιορίζονται στο παρόν άρθρο μόνο για τους σκοπούς και σύμφωνα με τις διατάξεις του παρόντος κανονισμού.
   Άρθρο 7
   Αλλαγή πεδίου εφαρμογής, καθεστώτος ή άλλων δεδομένων
   1.   Σε περίπτωση που μια οντότητα ή ένας όμιλος εμπίπτει στο πεδίο εφαρμογής του άρθρου 2 του κανονισμού (ΕΕ) αριθ. 806/2014 μόνο για ένα μέρος του οικονομικού έτους, η επιμέρους ετήσια εισφορά της (του) για το εν λόγω οικονομικό έτος υπολογίζεται σε συνάρτηση με τον αριθμό των ολόκληρων μηνών κατά τη διάρκεια των οποίων εμπίπτει στο πεδίο εφαρμογής του εν λόγω άρθρου.
   2.   Όταν το καθεστώς μιας οντότητας ή ενός ομίλου αλλάξει μεταξύ των κατηγοριών που καθορίζονται στο άρθρο 4 παράγραφος 1 κατά τη διάρκεια ενός οικονομικού έτους, η επιμέρους ετήσια εισφορά της (του) για το εν λόγω οικονομικό έτος υπολογίζεται με βάση τον αριθμό των μηνών κατά τους οποίους η οντότητα ή ο όμιλος βρισκόταν στην αντίστοιχη κατηγορία κατά την τελευταία ημέρα του μήνα.
   3.   Όταν προκύπτουν άλλες αλλαγές στα δεδομένα μιας οντότητας ή ενός ομίλου που χρησιμοποιήθηκαν για τον υπολογισμό της επιμέρους ετήσιας εισφοράς της (του) για ένα οικονομικό έτος, η επιμέρους ετήσια εισφορά της εν λόγω οντότητας ή του ομίλου για το σχετικό οικονομικό έτος υπολογίζεται με βάση τα πλέον πρόσφατα δεδομένα.
   4.   Σε περίπτωση που η ΕΚΤ αναφέρει αλλαγή όπως αυτή ορίζεται στις παραγράφους 1 και 2 ή επήλθε αλλαγή όπως αναφέρεται στην παράγραφο 3, το Συμβούλιο Εξυγίανσης υπολογίζει εκ νέου μόνο την επιμέρους ετήσια εισφορά της εν λόγω οντότητας ή ομίλου για τα οικεία οικονομικά έτη. Εάν οι αλλαγές που αναφέρονται στις παραγράφους 1, 2 ή 3 σημειώθηκαν σε αρκετές οντότητες ή ομίλους κατά το ίδιο οικονομικό έτος, το Συμβούλιο Εξυγίανσης λαμβάνει υπόψη μόνο τις αλλαγές που αφορούν μια μεμονωμένη οντότητα ή όμιλο, για τους σκοπούς του εκ νέου υπολογισμού της επιμέρους ετήσιας εισφοράς της εν λόγω οντότητας ή ομίλου.
   5.   Όταν το ποσό μιας επιμέρους ετήσιας εισφοράς που καταβάλλεται είναι υψηλότερο από το ποσό που υπολογίστηκε εκ νέου σύμφωνα με την παράγραφο 4, το Συμβούλιο Εξυγίανσης επιστρέφει τη διαφορά στην εν λόγω οντότητα ή όμιλο. Όταν το ποσό μιας επιμέρους ετήσιας εισφοράς που καταβάλλεται είναι χαμηλότερη από το ποσό που υπολογίστηκε εκ νέου σύμφωνα με την παράγραφο 4, η σχετική οντότητα ή ο όμιλος καταβάλλει τη διαφορά στο Συμβούλιο Εξυγίανσης. Για τους σκοπούς της επιστροφής ή είσπραξης οφειλόμενου ποσού σύμφωνα με την παρούσα παράγραφο, το Συμβούλιο Εξυγίανσης μειώνει ή αυξάνει την επιμέρους ετήσια εισφορά της εν λόγω οντότητας ή του ομίλου κατά το οικονομικό έτος που έπεται του νέου υπολογισμού, σύμφωνα με την παράγραφο 4.
   6.   Στις επιμέρους ετήσιες εισφορές από οντότητες ή ομίλους που δεν υπόκεινται σε αλλαγές που αναφέρονται στις παραγράφους 1, 2 ή 3 δεν γίνεται προσαρμογή.
   7.   Το Συμβούλιο Εξυγίανσης προσθέτει το συνολικό πλεόνασμα ή έλλειμμα που προκύπτει από όλες τις προσαρμογές που έγιναν σύμφωνα με την παράγραφο 5, στο συνολικό ποσό των ετήσιων εισφορών που προσδιορίζεται σύμφωνα με το άρθρο 3, για το οικονομικό έτος που έπεται του οικονομικού έτους κατά το οποίο εφαρμόζονται οι προσαρμογές.
   8.   Σύμφωνα με την αρχή της χρηστής διαχείρισης του προϋπολογισμού του, το Συμβούλιο Εξυγίανσης λαμβάνει όλες τις αποφάσεις που κρίνονται αναγκαίες προκειμένου να εφαρμόσει τις διατάξεις του παρόντος άρθρου, μεταξύ άλλων όσον αφορά τη χρονική στιγμή των επιστροφών από το Συμβούλιο Εξυγίανσης και των συμπληρωματικών πληρωμών που πρέπει να συγκεντρώνονται από τις οντότητες.
   Άρθρο 8
   Ειδοποίηση καταβολής εισφοράς, ενημερώσεις, πληρωμές και τόκοι υπερημερίας
   1.   Η ειδοποίηση καταβολής εισφοράς αποστέλλεται από το Συμβούλιο Εξυγίανσης στους οφειλέτες εισφοράς.
   2.   Το Συμβούλιο Εξυγίανσης κοινοποιεί την ειδοποίηση καταβολής εισφοράς μέσω οποιουδήποτε από τα ακόλουθα μέσα:
   
               α)
            
            
               ηλεκτρονικά ή με άλλο παρόμοιο μέσο επικοινωνίας·
            
         
               β)
            
            
               με φαξ·
            
         
               γ)
            
            
               με υπηρεσία ιδιωτικού ταχυδρομείου·
            
         
               δ)
            
            
               με συστημένη επιστολή με απόδειξη παραλαβής·
            
         
               ε)
            
            
               με υπηρεσία κατεπείγουσας παράδοσης ή με επίδοση ιδιοχείρως.
            
         Η ειδοποίηση καταβολής εισφοράς δεν είναι έγκυρη χωρίς υπογραφή.
   3.   Η ειδοποίηση καταβολής εισφοράς προσδιορίζει το ποσό της ετήσιας εισφοράς, καθώς και τον τρόπο καταβολής της. Πρέπει να είναι δεόντως αιτιολογημένη όσον αφορά τις πραγματικές και νομικές πτυχές της επιμέρους απόφασης καταβολής εισφοράς.
   4.   Το Συμβούλιο Εξυγίανσης απευθύνει στον οφειλέτη της εισφοράς κάθε άλλη ειδοποίηση σχετικά με την ετήσια εισφορά, συμπεριλαμβανομένης και της όποιας απόφασης διακανονισμού, σύμφωνα με το άρθρο 10 παράγραφος 8.
   5.   Η εισφορά καταβάλλεται σε ευρώ.
   6.   Ο οφειλέτης εισφοράς υποχρεούται να εξοφλήσει το ποσό της ετήσιας εισφοράς εντός 35 ημερολογιακών ημερών από την έκδοση της ειδοποίησης καταβολής εισφοράς. Ο οφειλέτης εισφοράς συμμορφώνεται με τις απαιτήσεις που καθορίζονται στην ειδοποίηση σε ό,τι αφορά την καταβολή της ετήσιας εισφοράς. Ως ημερομηνία πληρωμής θεωρείται η ημερομηνία κατά την οποία πιστώνεται ο λογαριασμός του Συμβουλίου Εξυγίανσης.
   7.   Η ετήσια εισφορά που οφείλεται από τις οντότητες που αναφέρονται στο άρθρο 2 του κανονισμού (ΕΕ) αριθ. 806/2014 οι οποίες είναι μέλη του ίδιου ομίλου εισπράττεται από τον οφειλέτη εισφοράς του εν λόγω ομίλου.
   8.   Με την επιφύλαξη οποιουδήποτε άλλου μέσου ένδικης προστασίας που διαθέτει το Συμβούλιο Εξυγίανσης, σε περίπτωση μερικής καταβολής, μη καταβολής ή μη συμμόρφωσης με τους όρους πληρωμής που καθορίζονται στην ειδοποίηση καταβολής εισφοράς, επιβάλλονται σε ημερήσια βάση τόκοι υπερημερίας επί του ανεξόφλητου ποσού της ετήσιας εισφοράς με το επιτόκιο των πράξεων κύριας αναχρηματοδότησης που εφαρμόζει η ΕΚΤ, προσαυξημένο κατά 8 εκατοστιαίες μονάδες, από την ημερομηνία κατά την οποία το καταβλητέο ποσό καθίσταται ληξιπρόθεσμο.
   9.   Σε περίπτωση μερικής καταβολής, μη καταβολής ή μη συμμόρφωσης με τους όρους πληρωμής που καθορίζονται στην ειδοποίηση καταβολής εισφοράς από πλευράς του οφειλέτη εισφοράς, το Συμβούλιο Εξυγίανσης ενημερώνει την εθνική αρχή εξυγίανσης του συμμετέχοντος κράτους μέλους στο οποίο είναι εγκατεστημένος ο οφειλέτης της εισφοράς.
   Άρθρο 9
   Εκτέλεση
   1.   Οι πληρωμές των ετησίων εισφορών και των τόκων υπερημερίας, σύμφωνα με το άρθρο 8 παράγραφος 8, είναι εκτελεστές.
   2.   Η αναγκαστική εκτέλεση διέπεται από τους εφαρμοστέους διαδικαστικούς κανόνες στο συμμετέχον κράτος μέλος όπου λαμβάνει χώρα η εκτέλεση.
   3.   Η κυβέρνηση του κάθε συμμετέχοντος κράτους μέλους ορίζει και κοινοποιεί στο Συμβούλιο Εξυγίανσης και στο Δικαστήριο της Ευρωπαϊκής Ένωσης μια αρμόδια αρχή για τους σκοπούς της επαλήθευσης της γνησιότητας των επιμέρους αποφάσεων καταβολής εισφοράς.
   4.   Σε κάθε επιμέρους απόφαση καταβολής εισφοράς προσάπτεται εκτελεστήριος τύπος. Η εκτέλεση δεν υπόκειται σε καμία άλλη διατύπωση πέραν της επαλήθευσης της γνησιότητας της απόφασης από την αρχή που έχει οριστεί σύμφωνα με την παράγραφο 3.
   5.   Οι εθνικές αρχές εξυγίανσης συνδράμουν το Συμβούλιο Εξυγίανσης κατά τη διαδικασία αναγκαστικής εκτέλεσης που διέπεται από τους εφαρμοστέους διαδικαστικούς κανόνες στο συμμετέχον κράτος μέλος.
   Άρθρο 10
   Εκ νέου υπολογισμός και διακανονισμός των οφειλόμενων εισφορών για τη μεταβατική περίοδο
   1.   Για τους σκοπούς του εκ νέου υπολογισμού και του διακανονισμού των οφειλόμενων εισφορών για τη μεταβατική περίοδο, ο Νοέμβριος και ο Δεκέμβριος του 2014 θεωρούνται μέρος του οικονομικού έτους 2015.
   2.   Το Συμβούλιο Εξυγίανσης υπολογίζει εκ νέου, σύμφωνα με τις διατάξεις που καθορίζονται στον παρόντα κανονισμό, το ποσό των εισφορών το οποίο οφείλει κάθε οντότητα που αναφέρεται στο άρθρο 2 του κανονισμού (ΕΕ) αριθ. 806/2014 για την κάλυψη των διοικητικών δαπανών του Συμβουλίου Εξυγίανσης κατά τη διάρκεια της μεταβατικής περιόδου.
   3.   Με την επιφύλαξη του άρθρου 6 παράγραφος 4, για τον εκ νέου υπολογισμό του ποσού των εισφορών το οποίο οφείλει κάθε οντότητα κατά τα οικονομικά έτη που ανήκουν στη μεταβατική περίοδο, το Συμβούλιο Εξυγίανσης χρησιμοποιεί τα δεδομένα που συλλέγονται από την ΕΚΤ κατά τα εν λόγω οικονομικά έτη, σύμφωνα με τον κανονισμό (ΕΕ) αριθ. 1163/2014, και παρέχονται στο Συμβούλιο Εξυγίανσης σύμφωνα με το άρθρο 11.
   4.   Κάθε διαφορά μεταξύ των προκαταβολών που κατέβαλαν οι σημαντικές οντότητες βάσει του προσωρινού συστήματος που προβλέπεται στον κατ' εξουσιοδότηση κανονισμό (ΕΕ) αριθ. 1310/2014 και των αναφερόμενων στην παράγραφο 2 εισφορών τακτοποιείται κατά τον υπολογισμό των ετήσιων εισφορών που οφείλονται για το οικονομικό έτος που έπεται της λήξης της μεταβατικής περιόδου. Ο διακανονισμός γίνεται με μείωση ή αύξηση των ετήσιων εισφορών που οφείλονταν για το εν λόγω οικονομικό έτος.
   5.   Οι οντότητες που αναφέρονται στο άρθρο 2 του κανονισμού (ΕΕ) αριθ. 806/2014 για τις οποίες ο υπολογισμός και η είσπραξη των εισφορών τελούσε υπό την αίρεση της μεταβατικής περιόδου καταβάλλουν εισφορές που υπολογίζονται σύμφωνα με την παράγραφο 2 για τα έτη που ανήκουν στη μεταβατική περίοδο. Οι εισφορές αυτές αυξάνουν τις ετήσιες εισφορές που οφείλονται για το οικονομικό έτος που έπεται της λήξης της μεταβατικής περιόδου.
   6.   Για τους σκοπούς της παραγράφου 4, ως «σημαντικές οντότητες» νοούνται οι οντότητες που έχουν ειδοποιηθεί από την ΕΚΤ, στο υψηλότερο επίπεδο ενοποίησης στα συμμετέχοντα κράτη μέλη, για την απόφαση της ΕΚΤ να τις θεωρήσει σημαντικές κατά την έννοια του άρθρου 6 παράγραφος 4 του κανονισμού (ΕΕ) αριθ. 1024/2013 και σύμφωνα με το άρθρο 147 παράγραφος 1 του κανονισμού (ΕΕ) αριθ. 468/2014 της Ευρωπαϊκής Κεντρικής Τράπεζας (7) και οι οποίες αναφέρονται στον κατάλογο που δημοσιεύτηκε στον δικτυακό τόπο της ΕΚΤ στις 4 Σεπτεμβρίου 2014, εξαιρουμένων όμως όσων σημαντικών οντοτήτων είναι θυγατρικές ομίλου, που έχει ήδη ληφθεί υπόψη στον παρόντα ορισμό, καθώς και των εγκατεστημένων σε συμμετέχοντα κράτη μέλη υποκαταστημάτων πιστωτικών ιδρυμάτων που είναι εγκατεστημένα σε μη συμμετέχοντα κράτη μέλη.
   7.   Εάν η διαφορά που αναφέρεται στην παράγραφο 4 ή οι εισφορές για τα έτη που ανήκουν στη μεταβατική περίοδο που αναφέρεται στην παράγραφο 5 είναι υψηλότερες από τις εισφορές που οφείλονται για το οικονομικό έτος που έπεται της λήξης της μεταβατικής περιόδου, η προσαρμογή συνεχίζεται κατά τα επόμενα οικονομικά έτη.
   8.   Όταν δύο ή περισσότερες οντότητες εντός ενός ομίλου υπόκεινται σε διακανονισμούς δυνάμει των παραγράφων 4 ή 5, το Συμβούλιο Εξυγίανσης μπορεί να συμψηφίσει οφειλόμενες εισφορές με επιστροφές για οντότητες του ίδιου ομίλου.
   Άρθρο 11
   Αναγκαία δεδομένα για τον εκ νέου υπολογισμό των εισφορών για τα οικονομικά έτη που ανήκουν στη μεταβατική περίοδο
   Εντός 30 ημερών από την έναρξη ισχύος του παρόντος κανονισμού η ΕΚΤ διαβιβάζει στο Συμβούλιο Εξυγίανσης τα δεδομένα όπως καθορίζονται στο άρθρο 6 και συλλέγονται από την ΕΚΤ σύμφωνα με τις διατάξεις του κανονισμού (ΕΕ) αριθ. 1163/2014, κατά τα οικονομικά έτη που ανήκουν στη μεταβατική περίοδο.
   Άρθρο 12
   Εξωτερική ανάθεση
   1.   Το Συμβούλιο Εξυγίανσης μπορεί να αποφασίζει την πλήρη ή μερική εξωτερική ανάθεση συγκεκριμένων καθηκόντων που προβλέπονται στον παρόντα κανονισμό.
   2.   Το Συμβούλιο Εξυγίανσης περιορίζει τυχόν εξωτερική ανάθεση σε τεχνικά καθήκοντα τα οποία σχετίζονται με τη συλλογή των εισφορών και δεν συνεπάγονται την άσκηση των αρμοδιοτήτων του όσον αφορά τον προσδιορισμό των εισφορών.
   3.   Κάθε εντολή που δίνεται σε πάροχο υπηρεσιών για τους σκοπούς της εξωτερικής ανάθεσης καθηκόντων αναφέρει σαφώς τη διάρκεια της εντολής και τα ειδικά καθήκοντα που ανατίθενται σε υπεργολάβους και καθορίζει ένα πλαίσιο τακτικής υποβολής αναφορών από τον πάροχο υπηρεσιών προς το Συμβούλιο Εξυγίανσης.
   4.   Οποιαδήποτε σύμβαση μεταξύ του Συμβουλίου Εξυγίανσης και ενός παρόχου υπηρεσιών για τους σκοπούς της εξωτερικής ανάθεσης καθηκόντων, σύμφωνα με την παράγραφο 1, περιλαμβάνει ρήτρες που διέπουν τα δικαιώματα ακύρωσης από το Συμβούλιο Εξυγίανσης, τα δικαιώματα που συνδέονται με την περαιτέρω υπεργολαβία και τη μη εκπλήρωση των υποχρεώσεων του παρόχου υπηρεσιών.
   5.   Εάν το Συμβούλιο Εξυγίανσης προβεί σε πλήρη ή μερική εξωτερική ανάθεση των καθηκόντων σύμφωνα με την παράγραφο 1, παραμένει πλήρως υπεύθυνο για την εκπλήρωση όλων των υποχρεώσεών του δυνάμει του κανονισμού (ΕΕ) αριθ. 806/2014 και του παρόντος κανονισμού.
   6.   Εάν το Συμβούλιο Εξυγίανσης προβεί σε πλήρη ή μερική εξωτερική ανάθεση των καθηκόντων σύμφωνα με την παράγραφο 1, εξασφαλίζει ανά πάσα στιγμή ότι:
   
               α)
            
            
               κάθε σύμβαση που συνάπτεται για τους σκοπούς της εξωτερικής ανάθεσης δεν προβλέπει την ανάθεση αρμοδιοτήτων του Συμβουλίου Εξυγίανσης·
            
         
               β)
            
            
               κάθε σύμβαση που συνάπτεται για τους σκοπούς της εξωτερικής ανάθεσης δεν προβλέπει ούτε αποκλεισμό λογοδοσίας του Συμβουλίου Εξυγίανσης, δυνάμει του άρθρου 45 και του άρθρου 46 παράγραφος 1 του κανονισμού (ΕΕ) αριθ. 806/2014, ούτε της ανεξαρτησίας του, δυνάμει του άρθρου 47 του εν λόγω κανονισμού·
            
         
               γ)
            
            
               η εξωτερική ανάθεση δεν έχει ως αποτέλεσμα να στερηθεί το Συμβούλιο Εξυγίανσης τα αναγκαία συστήματα και μέσα ελέγχου προκειμένου να διαχειρίζεται τους κινδύνους που αντιμετωπίζει·
            
         
               δ)
            
            
               ο πάροχος υπηρεσιών εφαρμόζει ισοδύναμες ρυθμίσεις αδιάλειπτης λειτουργίας με αυτές που εφαρμόζει το Συμβούλιο Εξυγίανσης·
            
         
               ε)
            
            
               το Συμβούλιο Εξυγίανσης διατηρεί την αναγκαία εμπειρογνωμοσύνη και τους αναγκαίους πόρους προκειμένου να αξιολογεί την ποιότητα των παρεχόμενων υπηρεσιών και την οργανωτική επάρκεια του παρόχου υπηρεσιών· το Συμβούλιο Εξυγίανσης εποπτεύει αποτελεσματικά τα ανατεθέντα καθήκοντα και διαχειρίζεται τους κινδύνους που συνδέονται με την εξωτερική ανάθεση σε διαρκή βάση·
            
         
               στ)
            
            
               το Συμβούλιο Εξυγίανσης έχει άμεση πρόσβαση στις σχετικές πληροφορίες που του επιτρέπουν να ασκεί τον απαιτούμενο έλεγχο στην εξωτερική ανάθεση καθηκόντων.
            
         7.   Εάν το Συμβούλιο Εξυγίανσης προβεί σε πλήρη ή μερική εξωτερική ανάθεση των καθηκόντων σύμφωνα με την παράγραφο 1, μεριμνά ώστε ο πάροχος υπηρεσιών να υποχρεούται να συμμορφώνεται με τις εσωτερικές νομικές απαιτήσεις και αρχές σχετικά με την ασφάλεια και την εμπιστευτικότητα. Οποιεσδήποτε εμπιστευτικές πληροφορίες σχετικά με το Συμβούλιο Εξυγίανσης που είναι προσβάσιμες στον πάροχο της υπηρεσίας χρησιμοποιούνται μόνο στον βαθμό που είναι αναγκαίος για την εκπλήρωση της εντολής που έλαβε από το Συμβούλιο.
   8.   Πριν από τη λήψη οποιασδήποτε απόφασης σχετικά με την εξωτερική ανάθεση το Συμβούλιο Εξυγίανσης εξασφαλίζει τη συγκατάθεση της ΕΚΤ για την κοινοχρησία, με έναν πάροχο υπηρεσιών, των δεδομένων που παρέχει η ΕΚΤ, σύμφωνα με τις εφαρμοστέες διατάξεις περί εμπιστευτικότητας.
   Άρθρο 13
   Συνδρομή από εθνικές αρχές εξυγίανσης
   Το Συμβούλιο Εξυγίανσης μπορεί να ζητεί από τις εθνικές αρχές εξυγίανσης να το συνδράμουν στη διαδικασία για τη συγκέντρωση των ετήσιων εισφορών, εάν το εν λόγω αίτημα δικαιολογείται από τις περιστάσεις της συγκεκριμένης περίπτωσης.
   Άρθρο 14
   Κατάργηση
   Ο κατ' εξουσιοδότηση κανονισμός (ΕΕ) αριθ. 1310/2014 καταργείται.
   Άρθρο 15
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Σεπτεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 225 της 30.7.2014, σ. 1.
   
      (2)  Κατ' εξουσιοδότηση κανονισμός (ΕΕ) αριθ. 1310/2014, της 8ης Οκτωβρίου 2014, σχετικά με το προσωρινό σύστημα προκαταβολών έναντι των εισφορών για την κάλυψη των διοικητικών δαπανών του Ενιαίου Συμβουλίου Εξυγίανσης κατά τη διάρκεια της μεταβατικής περιόδου (ΕΕ L 354 της 11.12.2014, σ. 1).
   
      (3)  Κανονισμός (ΕΕ) αριθ. 1163/2014 της Ευρωπαϊκής Κεντρικής Τράπεζας, της 22ας Οκτωβρίου 2014, σχετικά με τα εποπτικά τέλη (ΕΚΤ/2014/41) (ΕΕ L 311 της 31.10.2014, σ. 23).
   
      (4)  Κανονισμός (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (ΕΕ L 287 της 29.10.2013, σ. 63).
   
      (5)  Κανονισμός αριθ. 1 του Συμβουλίου περί καθορισμού του γλωσσικού καθεστώτος της Ευρωπαϊκής Οικονομικής Κοινότητος (ΕΕ 17 της 6.10.1958, σ. 385).
   
      (6)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
   
      (7)  Κανονισμός (ΕΕ) αριθ. 468/2014 της Ευρωπαϊκής Κεντρικής Τράπεζας, της 16ης Απριλίου 2014, που θεσπίζει το πλαίσιο συνεργασίας μεταξύ της Ευρωπαϊκής Κεντρικής Τράπεζας, των εθνικών αρμόδιων αρχών και των εθνικών εντεταλμένων αρχών εντός του ενιαίου εποπτικού μηχανισμού (κανονισμός για το πλαίσιο ΕΕΜ) (ΕΚΤ/2014/17) (ΕΕ L 141 της 14.5.2014, σ. 1).